Gandia consolida setembre com un mes de bones xifres hoteleres amb un 91% d'ocupació durant els caps de setmana
20 setembre 2024

## Gandia consolida setembre com un mes de bones xifres hoteleres amb un 91% d'ocupació durant els caps de setmana20 setembre 2024Última actualització: 20 setembre 2024

![](../gestion/img/657a46c3e6241a09f53a55e7498e7eba11741a0656f0ac408093db29f834f535.JPG)  
  

La **regidora delegada de Turisme, Balbina Sendra** ha valorat positivament els resultats que donen les **dades d'ocupació hotelera**, així com l'enquesta tramesa per DestíSafor als seus associats respecte de la **primera quinzena del mes de setembre o les visites als edificis patrimonials** de la ciutat.

  
  
Pel que fa als hotels durant el primer cap de setmana del mes, les xifres arriben a una mitjana d'ocupació del 91%. Per categories, els hotels de quatre estrelles van oscil·lar entre ocupacions que van del 82% al 99%, mentre que als de tres estrelles hi va haver tres establiments al 100% i cinc més amb ocupacions entre el 97 i el 99%.

  
  
Pel que fa al segon cap de setmana, les xifres es van mantindre en la línia de l'anterior amb ocupacions del 82% en un establiment, mentre que la resta van obtindre dades que van del 89% a xifres entre el 97 i el 100%. En el cas dels establiments de tres estrelles, els números van ser del 80% al 100% d'ocupació.

  
  
En l'àmbit de la restauració i en el cas de les empreses afiliades a DestíSafor, a la pregunta de com valoren els resultats de la primera quinzena de setembre, un 72% dels establiments consultats la van qualificar de bona o molt bona, mentre que un 20% la van emmarcar en la línia d'altres anys, Destaca que només dos establiments van valorar la temporada com a dolenta.

  
  
Pel que fa als hàbits dels comensals, els dies de més afluència continuen sent dissabte, seguit per diumenge, divendres i dijous, encara que un 4% dels establiments afirmen tindre les mateixes xifres independentment del dia de la setmana.

  
Pel que fa a les hores, el servei de sopars supera el de dinars, mentre que els esmorzars i dinars empaten com a tercera i quarta opció de consum. Finalment, els usuaris es decanten pel servei a la carta (86,7%) per davant del 13,3% que consumeix menú tancat.

  
  
En el cas dels edificis patrimonials, la responsable de Turisme ha declarat que estan a ple rendiment i ha informat que en el cas del Palau Ducal han estat més de 3.100 persones els que ho han visitat en aquesta primera quinzena superant les xifres de l'any anterior.

  
  
Amb aquestes xifres, Sendra ha manifestat que les dades corroboren _"la tendència que s'està consolidant des de fa uns anys: els turistes diversifiquen les vacances i cada vegada són més els que fan diverses escapades al llarg de l'any"_, i ha afegit que l'estudi publicat per la patronal HOSBEC aquesta mateixa setmana _"consolida la nostra ciutat com un dels municipis de la Comunitat Valenciana que tenen millors resultats d'ocupació hotelera"_.

[Twittear](https://twitter.com/share)